Parys-saak: Onverwagse uitspraak oor borgtogBoeta van der Westhuizen (links), Johan Cilliers sr., Johan Cilliers jr., Anton Loggenberg en kapt. Henk Prinsloo in Februarie in die Parys-landdroshof. Foto: Nico Strydom Van der Westhuizen en Oosthuizen staan saam met kapt. Henk Prinsloo, Boeta van der Westhuizen, Anton Loggenberg, Johan Cilliers sr. en sy seun Johan Cilliers jr., tereg vir die moord op Samuel Tjixa en Simon Jubeba. Tjixa en Jubeba is dood ure nadat hulle glo in Januarie deur ŉ groep boere op ŉ plaas in die Parys-distrik aangekeer is. Al die beskuldigdes het skuld ontken op die aanklagte teen hulle. Mnguni het borgtog van R20 000 elk aan Wian van der Westhuizen en Oosthuizen toegestaan. Die ander beskuldigdes is in Januarie op borgtog van R5 000 elk vrygelaat. Jacques Steenkamp van SAUK Nuus berig die staat het die borgtog van Wian Van der Westhuizen en Oosthuizen teengestaan omdat die staat gemeen het die kans was goed dat hulle getuies in die saak sou beïnvloed. Die staat het aangedui dat baie van die getuies plaaswerkers is wat in diens van die beskuldigdes is, wat die getuies dus in ŉ minderwaardige posisie sou plaas. Volgens Steenkamp het Mnguni egter gesê die staat se ondersoek is nog ver van afgehandel en dat dit onvanpas sal wees om die twee verdagtes borgtog te weier, terwyl hul vyf medebeskuldigdes vroeër op borgtog vrygelaat is. Mnguni se besluit om die bedrag vir borg op R20 000 elk vas te stel, het egter heelwat verbasing tot gevolg gehad aangesien die staat versoek het dat elkeen van die beskuldigdes R10 000 borgtog moet betaal, terwyl die verdediging versoek het dat die borgtogbedrag R5 000 elk moet wees. Die hof sou laat Maandagmiddag uitspraak lewer in die tweede borgtogaansoek van Boeta van der Westhuizen. Boeta is vroeër op borgtog vrygelaat maar is weer op 4 Maart in hegtenis geneem nadat hy na bewering lede van die ondersoekspan gebel, gedreig en geïntimideer het. Lees alle vorige berigte oor die Parys-boere op Maroela Media.